Arkeologiske undersøkelser gjennomført av Bergen Museum i 2011 viser at øya Giske allerede i folkevandringstiden var en sentral og mektig øy. Flere nye områder med kulturlag fra denne tiden og fra middelalderen har blitt avdekket i nærheten av kirken, og store mengder av bein, keramikk fra romersk tid og kokegroper har blitt funnet. Enkelte beinfunn skaper også spesiell oppmerksomhet blant arkeologene fordi man ikke har sett slikt i så stort omfang tidligere. En kan allerede nå hevde at lenge før vikingtid var Giske en aktiv og trolig rik bosetting. På sikt vil disse funnene kanskje kunne være med på å sette framveksten av Giskeætta i et nytt lys og gi ny forståelse.